**M e s t s k á č a s ť B r a t i s l a v a – N o v é M e s t o**

Materiál na rokovanie

Miestnej rady

dátum 14.06.2022

**Návrh na schválenie všeobecne záväzného nariadenia mestskej časti Bratislava – Nové Mesto, ktorým sa mení a dopĺňa Všeobecne záväzné nariadenie mestskej časti Bratislava-Nové Mesto č. 10/2019 zo dňa 10.12.2019 o miestnych daniach na území mestskej časti Bratislava-Nové Mesto, v znení ďalších všeobecne záväzných nariadení mestskej časti Bratislava-Nové Mesto**

**Predkladateľ: Materiál obsahuje:**

**Ing. Ignác Olexík, PhD.**

1. Návrh uznesenia

2. Dôvodová správa

3. Návrh zmeny VZN

prednosta miestneho úradu

**Zodpovedný:**

**JUDr. Rastislav Velček**

vedúci oddelenia právneho,

podnikateľských činnosti, evidencie

súpisných čísel a správy pozemkov

**Spracovateľ:**

**JUDr. Rastislav Velček**

vedúci oddelenia právneho,

podnikateľských činnosti, evidencie

súpisných čísel a správy pozemkov

**na rokovanie prizvať :**

zodpovedného a spracovateľa

**N Á V R H U Z N E S E N I A:**

Miestna rada odporúča Miestnemu zastupiteľstvu, schváliť nasledujúce uznesenie :

Miestne zastupiteľstvo mestskej časti Bratislava – Nové Mesto

**s c h v a ľ u j e**

všeobecne záväzné nariadenie mestskej časti Bratislava – Nové Mesto č. .../2022, ktorým sa mení a dopĺňa Všeobecne záväzné nariadenie mestskej časti Bratislava-Nové Mesto č. 10/2019 zo dňa 10.12.2019 o miestnych daniach na území mestskej časti Bratislava-Nové Mesto, v znení ďalších všeobecne záväzných nariadení mestskej časti Bratislava-Nové Mesto

- s pripomienkami

- bez pripomienok

**D Ô V O D O V Á S P R Á VA :**

V súvislosti s nárastom cien energií, pohonných látok, potravín, resp. iných nevyhnutných životných nákladov v Slovenskej republike je cieľom mestskej časti rozšíriť zníženie dane („za trvalé parkovanie osobného motorového vozidla (vyhradený parkovací box)“, ktoré je upravená vo Všeobecne záväznom nariadením o miestnych daniach na území mestskej časti Bratislava-Nové Mesto č. 10/2019 zo dňa 10.12.2019 (ďalej aj „nariadenie).

Súčasné nariadenie vo vzťahu k daňovníkom dane za užívanie verejného priestranstva „za trvalé parkovanie osobného motorového vozidla (vyhradený parkovací box)“ obsahuje viacero oslobodení, resp. znížení, ktoré poskytuje správca dane daňovníkom – fyzickým osobám a to v zmysle článku 6 ods. 5 a 7 nariadenia :

**(5)** Od dane za užívanie verejného priestranstva sú **oslobodení**:

a) fyzické a právnické osoby, ktoré organizujú na verejnom priestranstve kultúrnu akciu alebo športovú akciu bez vstupného alebo akciu, ktorej celý výťažok je určený na charitatívne a verejnoprospešné účely,

b) fyzické a právnické osoby, ktoré užívajú verejné priestranstvo za účelom propagácie aktivít

podporujúcich ochranu životného prostredia, podpory zdravia a iných humanitných a verejnoprospešných cieľov, protidrogových kampaní,

c) občania mestskej časti, ktorí sú držiteľmi preukazu fyzickej osoby s ťažkým zdravotným

postihnutím alebo držiteľmi preukazu fyzickej osoby s ťažkým zdravotným postihnutím so

sprievodcom, odkázaní na individuálnu prepravu a zároveň sú držiteľmi preukazu osobitného

označenia vozidla alebo parkovacieho preukazu,

d) daňovník, ktorý má vyhradený parkovací box pre zásobovacie vozidlá a iné vozidlá spojené s prevádzkou zariadenia sociálnych služieb,

e) mestská časť a organizácie zriadené mestskou časťou.

**(7)** Správca dane **zníži** sadzbu dane:

a) vo výške 50% z dane podľa čl. 6 ods. 4 písm. k) daňovníkovi - fyzickej osobe, ktorá využíva svoje vozidlo, parkované na vyhradenom parkovacom boxe, iba pre svoje osobné potreby, potreby rodiny a zabezpečenie potrieb svojich detí,

b) vo výške 65% z dane podľa čl. 6 ods. 4 písm. k) daňovníkovi - fyzickej osobe, ktorá využíva svoje vozidlo, parkované na vyhradenom parkovacom boxe iba pre svoje osobné potreby, potreby rodiny a zabezpečenie potrieb svojich detí, pričom v ostatnom (nevyužívanom) čase (minimálne 8 hodín denne v pracovné dni) poskytne parkovací box pre využitie ostatných vodičov s tým, že táto skutočnosť bude viditeľne vyznačená na dodatkovej tabuľke pre vyhradené parkovanie,

c) vo výške 50% z dane podľa čl. 6 ods. 4 písm. k) daňovníkovi, ktorý poskytne vyhradený parkovací box v ostatnom (nevyužívanom) čase (minimálne 12 hodín denne) pre využitie ostatných vodičov s tým, že táto skutočnosť bude viditeľne vyznačená na dodatkovej tabuľke pre vyhradené parkovanie,

d) vo výške 80 % z dane podľa čl. 6 ods. 4 písm. k) daňovníkovi - fyzickej osobe, držiteľovi preukazu fyzickej osoby s ťažkým zdravotným postihnutím alebo držiteľovi preukazu fyzickej osoby s ťažkým zdravotným postihnutím so sprievodcom s mierou funkčnej poruchy minimálne 50 %, ktorý nie je držiteľom preukazu osobitného označenia vozidla alebo parkovacieho preukazu,

e) vo výške 90 % z dane podľa čl. 6 ods. 4 písm. k) daňovníkovi - fyzickej osobe, držiteľovi preukazu fyzickej osoby s ťažkým zdravotným postihnutím alebo držiteľovi preukazu fyzickej osoby s ťažkým zdravotným postihnutím so sprievodcom s mierou funkčnej poruchy minimálne 80 %, ktorý nie je držiteľom preukazu osobitného označenia vozidla alebo parkovacieho preukazu,

f) vo výške 50% z dane podľa čl. 6 ods. 4 písm. b) v prípade vykonávania nevyhnutných opráv fasád, striech bytových domov, balkónov bytových domov a zatepľovania bytových domov,

g) vo výške 50 %, ak je daňovník poberateľom dávky v hmotnej núdzi.

Navrhuje sa, aby správca dane poskytol zníženie sadzby dane **vo výške 50 % dane** podľa čl. 6 ods. 4 písm. k) **„daňovníkovi - fyzickej osobe, ktorá dovŕšila 65 rokov“.**

Rovnako sa navrhuje, aby správca dane poskytol zníženie sadzby dane vo výške 50 % dane podľa čl. 6 ods. 4 písm. k) **„daňovníkovi – fyzickej osobe, ktorá sa trvalo stará o najmenej dve deti do 18 rokov veku“**.

Cieľom je snaha mestskej časti zmierniť negatívne dopady rastu životných nákladov, ktoré doliehajú výrazne aj na osoby, ktoré dovŕšili 65 rokov veku, ako aj na viacdetné rodiny.

**NÁVRH VZN**

Všeobecne záväzné nariadenie mestskej časti Bratislava-Nové Mesto

č. .../2022

zo dňa 12.04.2022,

ktorým sa mení a dopĺňa Všeobecne záväzné nariadenie mestskej časti Bratislava-Nové Mesto č. 10/2019 zo dňa 10.12.2019 o miestnych daniach na území mestskej časti Bratislava-Nové Mesto, v znení ďalších všeobecne záväzných nariadení mestskej časti Bratislava-Nové Mesto.

Miestne zastupiteľstvo mestskej časti Bratislava-Nové Mesto podľa ustanovenia § 15 ods. 2 písm. a) zákona č. 377/1990 Zb. o hlavnom meste Slovenskej republiky Bratislave v znení neskorších predpisov, § 2 ods. 1 písm. b), c), e), f) a § 29, § 36, § 51 a § 59 zákona č. 582/2004 Z.z. o miestnych daniach a miestnom poplatku za komunálne odpady a drobné stavebné odpady v znení neskorších predpisov (ďalej v texte len „zákon o miestnych daniach“), zákona č. 563/2009 Z.z. o správe daní (daňový poriadok) a o zmene a doplnení niektorých zákonov a v súlade s čl. 18 ods. 4 písm. p) Štatútu hlavného mesta Slovenskej republiky Bratislavy sa uznieslo na tomto všeobecne záväznom nariadení, ktorým sa mení a dopĺňa Všeobecne záväzné nariadenie o miestnych daniach na území mestskej časti Bratislava-Nové Mesto č. 10/2019 zo dňa 10.12.2019 v znení v znení ďalších všeobecne záväzných nariadení mestskej časti Bratislava-Nové Mesto.

Článok 1

Všeobecne záväzné nariadenie o miestnych daniach na území mestskej časti Bratislava-Nové Mesto č. 10/2019 zo dňa 10.12.2019 ,v znení ďalších všeobecne záväzných nariadení mestskej časti Bratislava-Nové Mesto (ďalej aj „VZN“), sa mení nasledovne:

Článok 6 ods. 7 VZN sa dopĺňa o písmena h), i) ktoré znejú:

*„h) vo výške 50% z dane podľa čl. 6 ods. 4 písm. k) daňovníkovi - fyzickej osobe, ktorá dovŕšila vek 65 rokov,*

*i) vo výške 50% z dane podľa čl. 6 ods. 4 písm. k)* *daňovníkovi – fyzickej osobe, ktorá sa trvalo stará o najmenej dve deti do 18 rokov veku.“*

Článok 6 ods. 8 VZN sa dopĺňa o písmeno g), h) ktoré znejú:

*„g) písm. h) predložením občianskeho preukazu, alebo iného dokladu, ktorým sa preukazuje totožnosť daňovníka a je z neho zrejmý vek daňovníka.“*

*h) písm. i) predložením dokladu, alebo čestného vyhlásenia, ktoré svedčia tomu, že sa fyzická osoba trvalo stará o najmenej dve deti do 18 rokov veku.“*

Článok 2

(1) Toto všeobecne záväzné nariadenie bolo schválené Miestnym zastupiteľstvom mestskej časti Bratislava Nové Mesto dňa 28.06.2022 uznesením číslo xx/xx.

(2) Toto nariadenie nadobúda účinnosť uplynutím pätnástym dňom od vyvesenia na úradnej tabuli mestskej časti Bratislava – Nové Mesto.

Bratislava xx.xx.2022

Mgr. Rudolf Kusý

starosta

*Dňom vyvesenia návrhu nariadenia začína plynúť najmenej desaťdňová lehota, počas ktorej môžu fyzické osoby a právnické osoby uplatniť pripomienku k návrhu nariadenia v písomnej forme, elektronicky alebo ústne do zápisnice na miestnom úrade. Pripomienkou možno v určenej* ***lehote do 20.06.2022*** *navrhnúť nový text alebo odporučiť úpravu textu, a to doplnenie, zmenu, vypustenie alebo spresnenie pôvodného textu. Z pripomienky musí byť zrejmé, kto ju predkladá. Na ostatné podnety nemusí navrhovateľ nariadenia prihliadať, a to najmä vtedy, ak nie sú zdôvodnené. Pripomienky možno zasielať na adresu mestskej časti Bratislava – Nové Mesto, ako aj na email :* *rastislav.velcek@banm.sk*